ai4bharat/Pralekha huggingface dataset:
குடியரசுத் தலைவர் செயலகம்
மத்திய பழங்குடியினர் நல அமைச்சகம் குந்த்தியில் ஏற்பாடு செய்திருந்த மகளிர் மாநாட்டில் குடியரசுத்தலைவர் கலந்துகொண்டார்
ஜார்கண்ட் மாநிலம் குந்த்தியில் மத்திய பழங்குடியினர் நல அமைச்சகம் இன்று  ஏற்பாடு செய்திருந்த மகளிர் மாநாட்டில் குடியரசுத்தலைவர் திருமதி திரௌபதி முர்மு கலந்துகொண்டு உரையாற்றினார்.
மாநாட்டில் கூடியிருந்தோரிடையே உரையாற்றிய குடியரசுத்தலைவர் ஒரு பெண்ணாக அல்லது பழங்குடி சமூகத்தில் பிறந்தது குறைபாடல்ல என்றார். நமது நாட்டில் பெண்களின் பங்களிப்புக்கு ஊக்கமளிக்கும் எண்ணற்ற உதாரணங்களைப் பகிர்ந்து கொண்ட அவர், சமூக சீர்திருத்தம், அரசியல், பொருளாதாரம், கல்வி, அறிவியல் மற்றும் ஆராய்ச்சி, வணிகம், விளையாட்டு, ராணுவம் மற்றும் இதர துறைகளில் மதிப்புமிகு பங்களிப்பு செய்த பெண்களை பற்றியும் எடுத்துரைத்தார். எந்தத்துறையிலும் வெற்றி பெறுவதற்கு தங்களின் திறனை தாங்களே அங்கீகரிப்பது மிகவும் முக்கியம் என்றும், மற்றவர்களின் மதிப்பீட்டை வைத்து தங்களின் செயல்பாட்டை தீர்மானிக்கக் கூடாது என்றும் அவர் கூறினார். பெண்களிடம் உள்ள அளவிட முடியாத ஆற்றல் பற்றிய விழிப்புணர்வு அவர்களுக்கு இருக்க வேண்டும் என்பதை அவர் வலியுறுத்தினார்.
பெண்களுக்கு அதிகாரமளித்தலில் சமூகம் மற்றும் பொருளாதார அம்சங்கள் சமஅளவில் முக்கியத்துவம் வாய்ந்தவை என்று குடியரசுத்தலைவர் கூறினார். ஜார்கண்ட் மாநில சகோதர, சகோதரிகளின் கடின உழைப்பு மாநிலத்தின் பொருளாதாரத்திற்கும், அதேபோல் நாட்டின் பொருளாதார கிளர்ச்சிக்கும் குறிப்பிடத்தக்க பங்களிப்பை செய்திருப்பதாக அவர் கூறினார். நம்பிக்கையோடு முன்னேறுங்கள் என்று அவர் அறிவுறுத்தினார். இந்த மாநாட்டின் மூலம் பெண்கள் தங்களின் உரிமைகள் பற்றியும், பெண்களின் நலனுக்கான அரசின் பல்வேறு திட்டங்கள் பற்றியும் கூடுதல் விழிப்புணர்வு ஏற்படும் என்று அவர் நம்பிக்கை தெரிவித்தார்.
பழங்குடி சமூகத்தினர் பல துறைகளில் சிறந்த உதாரணங்களை ஏற்படுத்தியிருக்கிறார்கள் என்று குடியரசுத்தலைவர் கூறினார். பழங்குடி சமூகத்தின் வரதட்சணை முறை இல்லை என்பது இவற்றில் ஒன்றாகும் என்று அவர் குறிப்பிட்டார். நமது சமூகத்தில் பலர், நன்கு படித்தவர்கள் கூட, இந்த வரதட்சணை முறையைக் கைவிடவில்லை என்பதை அவர் சுட்டிக்காட்டினார்.
தகவல் மற்றும் ஒலிபரப்பு அமைச்சகம்
தூர்தர்ஷன் தனது “ஸ்வராஜ்’ தொடருக்கான முன்னோட்டத்தை வெளியிட்டது
சுதந்திரத்தின் அமிர்தப் பெருவிழாவை நாடு கொண்டாடி வரும் வேளையில், பிரதமர் நரேந்திரமோடியின் தலைமையில், தூர்தர்ஷன் தொலைக்காட்சியில் பல்வேறு சீரமைப்பு மேற்கொள்ளப்பட்டு வருகிறது.
இதன் ஒரு பகுதியாக, ’ஸ்வராஜ் - இந்திய சுதந்திரப் போராட்டத்தின் விரிவான கதை’ என்ற பெயரில் புதிய வரலாற்று நிகழ்ச்சி ஒளிபரப்பாக உள்ளது. இதற்கான முன்னோட்ட காட்சியை மத்திய தகவல் மற்றும் ஒலிபரப்பு துறை அமைச்சர் அனுராக்சிங் தாக்கூர் புதுதில்லியில் இன்று வெளியிட்டார்.
15 ஆம் நூற்றாண்டு முதல் நடக்கும் இந்திய சுதந்திரப் போராட்டத்தின் கதை 75 பகுதிகளாக ஒளிபரப்பாக உள்ளது. பிரபல திரைப்பட நடிகர் மனோஜ் ஜோஷி முக்கிய கதாப்பாத்திரத்தில் நடிக்கிறார். இந்த தொடர் பல வரலாற்று நிகழ்வுகளுக்கு உயிர் கொடுக்கும், மேலும், அறியப்படாத சுதந்திரப் போராட்ட வீரர்களின் தியாகங்களை விளக்கும் வகையில் இருக்கும்.
2022 ஆகஸ்ட் 14 ஆம் தேதி முதல் ஒளிபரப்பாக உள்ள இந்த தொடர், பல்வேறு மொழிகளில் அந்தந்த மண்டல தூர்தர்ஷன் அலைவரிசையில் ஒளிபரப்பாக உள்ளது. மேலும், இதன் ஒலி வடிவம் அகில இந்திய வானொலியில் ஒலிபரப்பாக உள்ளது.
நிகழ்ச்சியில் பேசிய மத்திய அமைச்சர் அனுராக் தாக்கூர், இந்த முன்னோட்டமானது, சுதந்திரப் போராட்டத்தின் போது என்ன நடந்தது என்பதற்கான பார்வை மட்டுமல்ல, புதிய இந்தியாவின் புதிய தூர்தர்ஷன் என்னவாக இருக்கும் என்பதற்கான ஒரு பார்வையும் கூட என்றார். நிகழ்ச்சிகள் முதல் செய்திகள் வரை தூர்தர்ஷன் படைப்புகள் தரம் வாய்ந்தவையாக உள்ளது என்றும், வரும் ஆண்டுகளில் இது மேலும், மேம்படுத்தப்படும் என அமைச்சர் உறுதி கூறினார். கொரோனா பெறுந்தொற்றிலும் ஸ்வராஜ் தொடருக்கான ஆய்வு & ஆலோசனையில் ஈடுபட்டிருந்த குழுவினருக்கு பாராட்டு தெரிவித்தார். மேலும், ஸ்வராஜ் முன்னோட்ட காட்சி வெளியீட்டு நிகழ்ச்சிக்காக தூர்தர்ஷன் மற்றும் அகில இந்திய வானொலி குழுவினரை பாராட்டினார்.
மத்திய தகவல் மற்றும் ஒலிபரப்பு துறை செயலர் திரு. அபூர்வ சந்திரா பேசுகையில், சுதந்திரத்தின் அமிர்த பெருவிழாவை கொண்டாடி வரும் வேளையில், சுதந்திரப் போராட்ட வீரர்களின் தியாகத்தை இளைஞர்கள் தொலைக்காட்சி தொடர்கள் மூலமாக அறிந்து கொள்வது மகிழ்ச்சியளிக்கிறது என்றும், இதுபோன்ற தரமான தொலைக்காட்சி தொடர்கள் மூலம் பிரசார் பாரதி தனது பார்வையாளர்களுக்கு முழுமையான பொழுதுபோக்கை வழங்கி வருவதாகவும் அவர் தெரிவித்தார்.
ஸ்வராஜ் தொடரின் ஆலோசனைக் குழு உறுப்பினர் திரு. ஜவஹர் லால் கவுல் பேசுகையில், இந்தியாவின் அனைத்துப் பகுதியில் உள்ள இந்திய சுதந்திரப் போரின் அறியப்படாத நாயகர்களை நிச்சயம் நினைத்துப் பார்க்க வேண்டுமென வலியுறுத்தினார். ஸ்வராஜ் ஆலோசனைக் குழுவின் ஆழமான ஆராய்ச்சி மற்றும் ஆய்வு தொடரின் தயாரிப்புக்கான உள்ளடக்கத்தை வளப்படுத்தியது என்று அவர் கூறினார்.
இந்த நிகழ்ச்சியில், பிரசார் பாரதி தலைமை செயல் அதிகாரி திரு மயங்க் குமார் அகர்வால், பிரசார் பாரதி உறுப்பினர்  திரு. டி. பி. எஸ். நெகி, அகில இந்திய வானொலி தலைமை இயக்குனர் திரு. என். வி. ரெட்டி ஆகியோர் கலந்து கொண்டனர்.
(Visitor Counter : 148
குறு சிறு மற்றும் நடுத்தர தொழில் துறை அமைச்சகம்
வெற்றிக் கதை- என்எஸ்ஐசியின் ஒற்றைப் புள்ளிப் பதிவுத் திட்டம் திரைப்பட இயக்குநரின் கனவுகளை அடைவதற்கு உதவியது
உத்தரப்பிரதேச மாநிலம் ஆக்ராவை சேர்ந்தவர் திரு தேவாஷிஷ் பிரமோத் குமார். தேசிய சிறு தொழில்கள் வாரியத்தின் சிறு, குறு, நடுத்தர தொழில்கள் அமைச்சக ஒற்றைப் புள்ளிப் பதிவு முறையின் மூலம் திரைப்பட இயக்குநராக வேண்டும் என்ற தனது இலக்கை அவர் நெருங்கிவிட்டார்.
#Noidaexpo-வில் பங்கேற்ற அவர், அமைச்சகத்தின் திட்டங்களைப் பற்றி அங்கு அறிந்து கொண்டதோடு, சிறு, குறு, நடுத்தர தொழில்கள் அமைச்சகத்தில் டிரஸ்ட் மீடியா என்டர்டெயின்மென்ட் என்ற தனது நிறுவனத்தை பதிவு செய்தார்.
தேவஷிஷின் தொழில் முனைவோர் பயணத்தில் அமைச்சகம் முக்கிய பங்கு வகித்தது. “#NSIC-ன் ஒற்றை புள்ளி பதிவு திட்டம் பற்றி என்னிடம் விளக்கப்பட்டது. இந்த திட்டத்தின் காரணமாக, எனது நிறுவனத்தால் டெண்டர்களை தாக்கல் செய்ய முடிவதோடு, டி-சீரிஸ் மற்றும் ஜீ மியூசிக் போன்ற நிறுவனங்களுடன் இணைந்து என்னால் பணியாற்ற முடிகிறது. உற்பத்தி, சேவை அல்லது சில்லறை வணிகம் போன்ற எந்த துறையாக இருந்தாலும் அதில் ஈடுபடும் தொழில்முனைவோர் பரந்த நோக்கத்துடன் கனவு கண்டு அர்ப்பணிப்புடன் அதை பின்தொடர வேண்டும்,” என்று அவர் கூறுகிறார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1792182
பிரதமர் அலுவலகம்
பிரதமர் திரு. நரேந்திர மோடி, உலக சுகாதார அமைப்பின் டைரக்டர் ஜெனரல் மாண்புமிகு டாக்டர் டெட்ரோஸ் அதனோம் கேபிரெசஸ் உடன் தொலைபேசியில் உரையாடினார்
பிரதமர் திரு. நரேந்திர மோடி, உலக சுகாதார அமைப்பின் டைரக்டர் ஜெனரல் மாண்புமிகு டாக்டர் டெட்ரோஸ் அதனோம் கேபிரெசஸ் உடன் இன்று தொலைபேசி மூலம் உரையாடினார்.
கோவிட்-19 பெருந்தொற்று நோய் பாதிப்பை கையாள்வதில் உலக அளவில் கூட்டு முயற்சிகளுக்கு வழி ஏற்படுத்துவதில், உலக சுகாதார அமைப்பு முக்கிய பங்கு வகித்தமைக்கு பிரதமர் பாராட்டு தெரிவித்துக் கொண்டார். மற்ற நோய்களுக்கு எதிரான நடவடிக்கைகளிலும் கவனத்தை இழந்துவிடக் கூடாது என்றும் பிரதமர் வலியுறுத்தினார். வளரும் நாடுகளில் சுகாதார நடவடிக்கைகளுக்கு உலக சுகாதார அமைப்பு ஆதரவு அளித்து வருவதற்கும் பிரதமர் பாராட்டு தெரிவித்தார்.
இந்திய சுகாதாரத் துறையினருக்கும், உலக சுகாதார அமைப்பிற்கும் இடையில் நெருக்கமான, தொடர்ந்து கூட்டு செயல்பாடுகள் இருப்பது பற்றி டைரக்டர் ஜெனரல் குறிப்பிட்டார். ஆயுஷ்மான் பாரத் திட்டம், காசநோய்க்கு எதிரான இந்தியாவின் முயற்சிகள் போன்ற உள்நாட்டில் மேற்கொள்ளப்படும் செயல்பாடுகளை அவர் பாராட்டினார். உலக சுகாதாரப் பிரச்சினைகளில் இந்தியா முக்கிய பங்காற்ற வேண்டியுள்ளது என்றும் அவர் கூறினார்.
பாரம்பரிய மருத்துவ முறைகளின் மதிப்பு குறித்து டைரக்டர் ஜெனரலும், பிரதமரும் ஆக்கபூர்வ கருத்துப் பரிமாற்றங்கள் செய்து கொண்டனர். குறிப்பாக ஆரோக்கியத்தை மேம்படுத்துதல், நோய் எதிர்ப்பாற்றலை மேம்படுத்துதலில் பாரம்பரிய மருத்துவத்தின் பங்கு பற்றி அவர்கள் கலந்தாடல் செய்தனர். முழுமையான சிகிச்சை முறைகளில் நவீன மருத்துவத்துடன், பாரம்பரிய மருத்துவ முறைகளையும் ஒருங்கிணைக்க வேண்டியதன் அவசியம் உள்ளதை இருவரும் ஒப்புக்கொண்டனர். பாரம்பரிய மருத்துவப் பொருட்கள் மற்றும் நடைமுறைகளை கவனமாக அறிவியல்பூர்வ ஆய்வுகளுக்கு உட்படுத்தி அவற்றைப் பயன்படுத்திக் கொள்ள வேண்டும் என்பதில் இருவரும் ஒருமித்த கருத்து தெரிவித்தனர்.
பாரம்பரிய மருந்துகளின் செயல்திறன் இதுவரையில் போதிய அளவுக்கு மேன்மையாக முன்வைக்கப்படவில்லை என்று டைரக்டர் ஜெனரல் கூறினார். இந்தத் துறையில் ஆராய்ச்சி, பயிற்சி மற்றும் சிறந்த நடைமுறைகளைப் பகிர்ந்து கொள்ளும் முயற்சிகளை ஊக்குவிக்க உலக சுகாதார அமைப்பு தீவிரமாகப் பணியாற்றி வருவதாக அவர் தெரிவித்தார்.
இந்த முயற்சிகளுக்குப் பிரதமர் பாராட்டு தெரிவித்தார். நவம்பர் 13 ஆம் தேதி இந்தியாவில் ஆயுர்வேத தினம் கொண்டாட திட்டமிடப் பட்டிருப்பது பற்றி டைரக்டர் ஜெனரலிடம் பிரதமர் கூறினார். `கோவிட்-19 சிகிச்சைக்கு ஆயுர்வேதம்' என்ற தலைப்பில் இந்த தினம் கொண்டாடப் படுவதாக அவர் குறிப்பிட்டார்.
கோவிட்-19 பெருந்தொற்று பாதிப்பை எதிர்கொள்ள உலக அளவில் கூட்டு செயல்பாடுகள் குறித்து பிரதமரும், டைரக்டர் ஜெனரலும் கலந்துரையாடினர். தடுப்பு மருந்துகள் மற்றும் பார்மசூட்டிகல்ஸ் உற்பத்தியில் முன்னணியில் உள்ள நாடு என்ற வகையில், தங்கள் திறன்களை சிறப்பாகப் பயன்படுத்திக் கொள்வதில், பிரதமர் தீவிர முயற்சிகள் எடுத்தமைக்கு டைரக்டர் ஜெனரல் பாராட்டுகளை தெரிவித்துக் கொண்டார்.
பிரதமர் அலுவலகம்
அகமதாபாத்தில் கட்டுமானத்தின் போது கட்டிடம் இடிந்து விழுந்த விபத்தில் உயிரிழந்தவர்களுக்கு பிரதமர் இரங்கல்
அகமதாபாத்தில் கட்டுமானத்தின் போது கட்டிடம் இடிந்து விழுந்த விபத்தில் உயிரிழந்தவர்களுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். பாதிக்கப்பட்டுள்ளவர்களுக்கு தேவையான அனைத்து உதவிகளையும் உள்ளூர் நிர்வாகம் அளித்து வருவதாக திரு மோடி கூறியுள்ளார்.
இதுகுறித்து பிரதமர் அலுவலகம் வெளியிட்டுள்ள ட்விட்டர் பதிவில் கூறியிருப்பதாவது:
அகமதாபாத்தில் கட்டுமானத்தின்போது, கட்டிடம் இடிந்து விபத்துக்குள்ளானது கவலையளிக்கிறது. இந்த விபத்தில் உயிரிழந்தவர்களின் குடும்பத்தினருக்கு இரங்கலை தெரிவித்துக்கொள்கிறேன். பாதிக்கப்பட்டுள்ளவர்களுக்கு தேவையான அனைத்து உதவிகளையும் உள்ளூர் நிர்வாகம் அளித்து வருகிறது: பிரதமர்
வணிகம் மற்றும் தொழில்துறை அமைச்சகம்
வலுவான, சமமான மற்றும் பரஸ்பர நிலையில் இந்தியா உலக அளவில் போட்டியிட வாய்ப்புகளை உருவாக்குவதே தற்சார்பு இந்தியா: மத்திய அமைச்சர் திரு பியூஸ் கோயல்
வலுவான, சமமான மற்றும் பரஸ்பர நிலையில் இந்தியா உலக அளவில் போட்டியிடுவதற்கு தேவையான வாய்ப்புகளை உருவாக்கித் தருவதே தற்சார்பு இந்தியா என்று மத்திய வணிகம் மற்றும் தொழில் துறை, ரயில்வே, நுகர்வோர் விவகாரங்கள், உணவு மற்றும் பொது விநியோக அமைச்சர் திரு பியூஷ் கோயல் இன்று தெரிவித்துள்ளார்.
‘தற்சார்பு இந்தியாவின் தொலைநோக்குப் பார்வையும் தத்துவங்களும்' என்ற தலைப்பில் ஸ்வராஜ்யா மேக் நிறுவனம் ஏற்பாடு செய்திருந்த நிகழ்ச்சியில் சிறப்புரை வழங்கிய அவர் இதனைத் தெரிவித்தார்.
உள்நாட்டில் நம்மால் இயன்றதை உருவாக்கவும், உலகளவில் அனுபவங்களின் வாயிலாக கற்றுக்கொள்ளவும், தலைசிறந்த தொழில்நுட்பங்களை இந்தியாவிற்கு எடுத்து வரவும், திறன், உயர்தர கல்வி மற்றும் சுகாதாரத்தை ஈரக்கவும் கவனம் செலுத்துவதே தற்சார்பு இந்தியா என்பதைக் குறிக்கும் என்று அவர் தெரிவித்தார். இந்த இலக்கை அடைய தொழில்நுட்பம் மிகப் பெரும் பங்கு வகிக்கும் என்றும், தொழில்நுட்ப சூழலை விரிவாக்கம் செய்வதற்காக புது நிறுவனங்கள்  மற்றும் தொழில் துறைக்கு தேவையான ஆதரவை அரசு வழங்கும் என்றும் அவர் உறுதி அளித்தார்.
உள்ளூர் தயாரிப்புகளை ஊக்குவித்தல் என்ற பிரதமர் திரு நரேந்திர மோடியின் கோரிக்கையைப் பின்பற்றினால் மட்டுமே தற்சார்பு இந்தியா கனவை நாம் அடைய முடியும் என்று அமைச்சர் திரு பியூஷ் கோயல் கூறினார். தற்சார்பு இந்தியாவை உருவாக்க நாட்டின் குடிமக்கள் ஒவ்வொருவரும் தங்களது சிறந்த பங்களிப்பை வழங்க வேண்டும் என்று அவர் கேட்டுக்கொண்டார்.
தயாரிப்பு மற்றும் உற்பத்தித் துறையில் உயர்ந்த தரம் மற்றும் உயர்ந்த உற்பத்தி அளவை எட்ட திட்டமிட்டுள்ளதாக அமைச்சர் தெரிவித்தார். தரம் மற்றும் உற்பத்தி ஆகியவை இந்தியாவின் எதிர்கால தயாரிப்புத் துறையில் சிறப்பு அம்சங்களாக விளங்கும் என்று கூறிய அவர், அடுத்த மாதம் ஒவ்வொரு துறைக்கும் ஒவ்வொரு நாள் ஒதுக்கப்பட்டு அந்தத் துறை மீது கவனம் செலுத்தப்படும் என்றார் அவர். உற்பத்தியுடன் கூடிய ஊக்கத்தொகை திட்டங்கள் கூடுதலாக 10 துறைகளுக்கு நீட்டிக்கப்பட்டுள்ளதன் வாயிலாக மூன்று கோடிக்கும் அதிகமான மக்கள் வேலைவாய்ப்பைப் பெறுவார்கள் என்று அவர் கூறினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://pib.gov.in/PressReleasePage.aspx?PRID=1676792
------
(Visitor Counter : 123
நிதி அமைச்சகம்
2018-19-ல் 8 சதவீதமாக இருந்த வேலையின்மை விகிதம் 2020-21 –ல் 4.2 சதவீதமாக வீழ்ச்சி அடைந்துள்ளது
ஊரகம் மற்றும் நகர்ப்புறப் பகுதிகளில், கொவிட் நோய்த் தொற்று காலத்திற்கு முந்தைய நிலைக்கு தொழிலாளர் வேலைவாய்ப்பு மீண்டிருப்பதால், 2018-19-ல் 8 சதவீதமாக இருந்த வேலையின்மை விகிதம் 2020-21 –ல் 4.2 சதவீதமாக வீழ்ச்சி அடைந்துள்ளது. மத்திய நிதி மற்றும் கார்ப்பரேட் விவகாரங்கள் துறை அமைச்சர் திருமதி நிர்மலா சீதாராமன் இன்று நாடாளுமன்றத்தில் தாக்கல் செய்த பொருளாதார ஆய்வறிக்கையில் இந்த தகவல் தெரிவிக்கப்பட்டுள்ளது.
2018-19-ல் வேலைகளில் ஈடுபட்ட ஆண்களின் சதவீதம் 55.6 என்பதுடன் ஒப்பிடுகையில் 2020-21-ல் 57.5 சதவீதமாக அதிகரித்துள்ளது. பெண் தொழிலாளர்களின் பங்கேற்பு விகிதம் இதே காலத்தில் முறையே 18.6 சதவீதமாகவும், 25.1 சதவீதமாகவும் உள்ளது.
வேளாண் துறையில் ஈடுபட்டுள்ள தொழிலாளர்களின் விகிதம் 2018-19-ல் 45.6 சதவீதம் என்பதில் இருந்து 2020-21-ல் 46.5 சதவீதமாக அதிகரித்துள்ளது.
தொழிற்சாலைகளில் வேலைவாய்ப்பின் பங்களிப்பு கணிசமாக அதிகரித்துள்ளது. குறிப்பாக, உணவுப் பொருட்கள் தயாரிப்புத் தொழிற்சாலையில் அதிகபட்சமாக 11.1 சதவீதமாக இருந்தது. அடுத்த நிலையில் ஆடைகள் தயாரிப்பில் 7.5 சதவீதமும், அடிப்படை உலோகங்கள் தயாரிப்பில் 7.3 சதவீதமும் மோட்டார் வாகனங்கள், டிரக் வாகனங்கள் போன்றவற்றின் உற்பத்தியில் 6.5 சதவீதமும் வேலைவாய்ப்பு இருந்தது. மாநில வாரியான வேலைவாய்ப்பில் தமிழ்நாட்டில் மிக அதிக அளவாக தொழிற்சாலைகளில் 26.6 லட்சம் பேர் ஈடுபடுத்தப்பட்டுள்ளனர். இதற்கு அடுத்த இடங்களை குஜராத் , மகாராஷ்டிரா , உத்தரப்பிரதேசம் , கர்நாடகா  பெற்றுள்ளன.
தொழிலாளர் வருங்கால வைப்பு நிதி சந்தாக்களை பொறுத்தவரை, நிதியாண்டு 21-ஐ விட, நிதியாண்டு 22-ல் 58.7 சதவீதம் அதிகரித்திருந்தது. 2021 ஏப்ரல்-நவம்பர் வரையிலான காலத்தில் 8.8 லட்சமாக இருந்த சந்தாதாரர் எண்ணிக்கை 2022 ஏப்ரல் – நவம்பர் காலத்தில் 13.2 லட்சமாக அதிகரித்தது.
2022 டிசம்பர் 31 நிலவரப்படி, இ-ஷ்ரம் இணையப் பக்கத்தில் மொத்தம் 28.5 கோடி முறைசாரா தொழிலாளர்கள் பதிவு செய்துள்ளனர். மொத்தம் பதிவு செய்தவர்களில் 52.8 சதவீதம் பேர் பெண்கள். அதேபோல், மொத்தம் பதிவு செய்தவர்களில் 61.7 சதவீதம் பேர் 18-40 வயதிற்கு உட்பட்டவர்கள். இந்த பதிவில் உத்தரப்பிரதேசம் அதிகபட்ச எண்ணிக்கையை  கொண்டுள்ளது. 10 சதவீதத்துடன் பீகார் இரண்டாவது இடத்திலும், 9 சதவீதத்துடன் மேற்கு வங்கம் மூன்றாவது இடத்திலும் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும். https://pib.gov.in/PressReleasePage.aspx?PRID=1894913
சுகாதாரம் மற்றும் குடும்ப நலத்துறை அமைச்சகம்
சர்வதேச கொவிட் நிவாரண உதவிகள் பற்றிய அண்மைத் தகவல்கள்
கொவிட் தொற்றின் பாதிப்பு பெரும் மடங்கு நாட்டில் உயர்ந்திருப்பதால் கடந்த ஏப்ரல் 27-ஆம் தேதி முதல் பல்வேறு நாடுகளும், அமைப்புகளும் நிவாரண மருத்துவ உபகரணங்கள் மற்றும் கருவிகளை வழங்கி வருகின்றன.
2021 ஏப்ரல் 27 முதல் மே 23 வரை பல்வேறு நாடுகள் மற்றும் அமைப்புகள் இணைந்து 17,755 பிராணவாயு செறிவூட்டிகள், 15,961 பிராணவாயு சிலிண்டர்கள், 19 பிராணவாயு உற்பத்திக் கருவிகள், 12,913 செயற்கை சுவாசக் கருவிகள், சுமார் 6.9 லட்சம் ரெமிடெசிவிர் குப்பிகள் ஆகியவற்றை அனுப்பியுள்ளன.
2021 மே 22/23 அன்று ஒன்டாரியோ , இங்கிலாந்து, ஆஸ்திரேலியா, மலேசியா, அமெரிக்க இந்திய கூட்டு மன்றம், புத்திஸ்ட் சங் , எஸ்&ஜே சாரிட்டபிள் டிரஸ்ட்  ஆகியவற்றிடமிருந்து பெறப்பட்ட முக்கியப் பொருட்கள்:
• பிராணவாயு செறிவூட்டிகள்: 1,125
• செயற்கை சுவாசக் கருவிகள்: 1,397
கூடுதலாக, கையுறைகளும், தொற்று மாதிரிகளைப் பாதுகாப்பாக எடுத்துச் செல்லும் உபகரணமும் அனுப்பி வைக்கப்பட்டன.
பல்வேறு நாடுகள் மற்றும் அமைப்புகளிடமிருந்து வழங்கப்படும் பொருட்கள் மாநிலங்களுக்கும் யூனியன் பிரதேசங்களுக்கும் துரிதகதியில் அனுப்பி வைக்கப்படுகின்றன.
இதனை பிரத்தியேக ஒருங்கிணைப்பு மையத்தின் வாயிலாக மத்திய சுகாதார அமைச்சகம் விரிவாகக் கண்காணித்து வருகின்றது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1721261
பிரதமர் அலுவலகம்
மக்களவை தலைவரின் கட்டுரைகள் நாடாளுமன்றம் எவ்வாறு "ஜனநாயகத்தின் இனிய மாண்பை” உருவாக்கியுள்ளது என்பதை எடுத்துக்காட்டுகிறது: பிரதமர்
நாடாளுமன்றம் மற்றும் ஜனநாயகத்தின் முக்கியத்துவத்தை எடுத்துரைத்துள்ள மக்களவை தலைவர் திரு ஓம் பிர்லாவின் கட்டுரையை பிரதமர் திரு. நரேந்திர மோடி பாராட்டியுள்ளார்.
எக்ஸ் சமூக ஊடக பதிவு ஒன்றில், பிரதமர் அலுவலகம் கூறியிருப்பதாவது;
"மக்களவைத் தலைவர் திரு @ombirlakota ஜி அவர்களின் ஆழமான கட்டுரை. அனைத்து விதமான கருத்துகளையும் சம மரியாதையுடன் அரவணைப்பதன் மூலம் நாடாளுமன்றம் எவ்வாறு "ஜனநாயகத்தின் இனிய மாண்பை" உருவாக்கியுள்ளது என்பதை அவர் எடுத்துக்காட்டுகிறார். அதே நேரத்தில் அரசியலமைப்பு விழுமியங்கள், தேசிய நலன் மற்றும் பொது நன்மைக்காகவும் குரல் கொடுக்கிறார்”.
குடியரசுத் துணைத் தலைவர் செயலகம்
கொரோனா கால வாழ்க்கையில் சரியான பாடத்தை கற்றுக்கொண்டீர்களா என மக்களுக்கு குடியரசு துணைத் தலைவர் கேள்வி.
கொரோனா தொற்று காரணமாக ஏற்பட்டுள்ள சூழலில் வீடுகளுக்குள் முடங்கியிருக்கும் கடந்த சில மாதங்களில் மக்கள் தங்களை சுயபரிசோதனைக்கு உட்படுத்திக் கொள்ள வேண்டும் என குடியரசு துணைத்தலைவர் திரு.எம்.வெங்கையா நாயுடு வலியுறுத்தியுள்ளார். இந்த நிலையில், மக்கள் சரியான பாடத்தைக் கற்றுக் கொண்டிருக்கிறார்களா, இது போன்ற நிலையற்ற சூழலைச் சமாளிக்க தங்களைத் தயார்படுத்திக் கொண்டுள்ளனரா என சுயமதிப்பீடு செய்து கொள்ள வேண்டும் என அவர் கேட்டுக் கொண்டுள்ளார்.
கோவிட்-19 பெருந்தொற்று பரவக் காரணங்கள் மற்றும் அதனால் ஏற்படும் விளைவுகளைப் பற்றிய தேடலில் மக்கள் தங்களை ஈடுபடுத்திக் கொள்ளுமாறு, “கொரோனா காலத்தில் வாழ்க்கை சிந்தனை’’ என்ற தமது முகநூல் பதிவில் திரு. நாயுடு, வலியுறுத்தியுள்ளார். உரையாடல் வடிவில் எழுதியுள்ள அந்தப் பதிவில் அவர் 10 கேள்விகளை எழுப்பியுள்ளார். கடந்த நான்கு மாதங்களுக்கும் மேலாக முடங்கியுள்ள வாழ்க்கையின் தேவைகள், ஏற்படுத்தியுள்ள மாற்றங்கள், கற்பித்துள்ள பாடங்களை மதிப்பிட இந்தக் கேள்விகள் உதவும். இந்தப் பத்து அம்சக் கேள்விகள், இது போன்ற நெருக்கடிகளை எதிர்காலத்தில் தடுப்பதற்கு உதவக்கூடிய , தேவையான புரிந்துணர்வைப் பெறுவதுடன், அவற்றை சமாளிக்க மக்கள் தங்களை தயார் படுத்திக் கொண்டிருக்கிறார்களா எனத் தெரிந்து கொள்வதற்கு உதவும் என்று திரு. நாயுடு தெரிவித்துள்ளார்.
‘’வாழ்க்கையின் படிப்பினைகள், உயரிய வாழ்க்கைக்குத் தேவையான மொத்தச் சூழல் ஆகியவை குறித்து, அவை எத்தனை மடங்காக இருந்தாலும் நிலையான மதிப்பீடு அவசியமாகும். இப்போது நாம் கொரோனாவுடன் வாழ்ந்து கொண்டிருப்பதால், அத்தகைய வாய்ப்பை நாம் பெற்றிருக்கிறோம்’’, என்று குடியரசு துணைத் தலைவர் கூறியுள்ளார்.
நவீன வாழ்க்கையின் போக்கு, இயல்பு, வேகம் ஆகியவற்றை மறுபிரிசீலனை செய்வதுடன், நல்லிணக்கமான, அளவிடப்பட்ட வாழ்க்கையை முறையாக வரையறுக்கும் நோக்கத்துடன் திரு.நாயுடு தமது “கொரோனா காலத்தில் வாழ்க்கைச் சிந்தனை’’ என்னும் பதிவில், வலியுறுத்தியுள்ளார்.
பதற்றமில்லாத வாழ்க்கையை மேற்கொள்ள திரு. நாயுடு கூறியுள்ள ஆலோசனைகள் வருமாறு; உணவை மருந்தாக எடுத்துக் கொள்வது போல சரியான சிந்தனை மற்றும் செயல்பாடு , ஆரோக்கியமான வாழ்க்கையை நிலைநிறுத்தும்; பொருள்கள் மீது நாட்டத்தைக் குறைக்க ஆன்மீகப் பரிமாணத்தைக் கடைப்பிடிக்க வேண்டும்; சரி, தவறு ஆகியவற்றை விளங்கிக் கொண்டு, கொள்கைகளையும், நடைமுறைகளையும் பின்பற்ற வேண்டும்; மற்றவர்களுடன் பகிர்ந்து கொள்வதுடன், அவர்கள் நலன் விழைய வேண்டும்; சமூகப் பிணைப்புகளை வளர்த்து, வாழ்க்கையின் நோக்கத்தை அர்த்தமுள்ளதாக மாற்ற வேண்டும்.
அடிக்கடி நிகழும் பேரிடர்களுக்கான காரணங்களை விளக்கியுள்ள திரு. நாயுடு, “பூமிக் கோளத்துக்கு நாம் தேவையில்லை; ஆனால், நமக்கு இந்தக் கோளம் தேவை. இது மனிதர்களுக்கு மட்டுமே சொந்தம் என இதற்கு நாம் மட்டுமே உரிமை கோருவது, இயற்கைச் சமன்பாட்டைக் குலைத்து, வேறுபட்ட தீமைகளுக்கு வழிவகுக்கும்’’ என்று கூறியுள்ளார்.
லார்வா என்னும் கூட்டுப்புழு எப்படி தன்னை முடக்கிக் கொண்டு அழகிய வண்ணத்துப்பூச்சியாக உருவெடுக்கிறது என்பதைச் சுட்டிக்காட்டிய திரு.நாயுடு, தற்போதைய கொரோனா தொற்றுச் சூழலில் ஏற்பட்டுள்ள அனுபவங்களை முறையாகப் பிரதிபலித்து, மக்கள் வண்ணத்துப் பூச்சிகளாக உருவெடுக்க வேண்டும் என வலியுறுத்தியுள்ளார். பாதுகாப்பான வருங்கால வாழ்க்கைக்கு அவற்றிடமிருந்து சரியான பாடத்தைக் கற்றுக்கொள்ள வேண்டும் என அவர் கேட்டுக்கொண்டுள்ளார்.
(Visitor Counter : 240
சுகாதாரம் மற்றும் குடும்ப நலத்துறை அமைச்சகம்
74-வது சர்வதேச சுகாதார சபைக்கு காணொலி மூலம் டாக்டர் ஹர்ஷ் வர்தன் தலைமை வகித்தார்
மத்திய சுகாதாரம் மற்றும் குடும்பநல அமைச்சரும், சர்வதேச சுகாதார அமைப்பின் நிர்வாகக் குழு தலைவருமான டாக்டர் ஹர்ஷ் வர்தன், 74-வது சர்வதேச சுகாதார சபைக்கு காணொலி மூலம் இன்று தலைமை வகித்தார். சர்வதேச சுகாதார அமைப்பின் தலைமை இயக்குநர் டாக்டர் டெட்ரோஸ் இதில் பங்கேற்றார்.
கூட்டத்தில் பேசிய டாக்டர் ஹர்ஷ் வர்தன், நிர்வாகக் குழுவின் 147-வது மற்றும் 148-வது அமர்வுகள் குறித்தும், 2020 அக்டோபர் 5 மற்றும் 6 ஆகிய தேதிகளில் நடைபெற்ற கொவிட்-19 எதிர்வினை குறித்த அதன் சிறப்பு அமர்வு குறித்தும் எடுத்துரைத்தார்.
148-வது கூட்டத்தின் முக்கிய அம்சங்கள் குறித்து பேசிய அவர், கோவாக்ஸ் வசதியின் மூலம் கொவிட்-19 தடுப்பு மருந்துகள் நியாயமான மற்றும் சமமான முறையில் அனைவருக்கும் கிடைக்க செய்வதற்கு தேவையான முயற்சிகளை எடுக்குமாறு வலியுறுத்தியதாகவும், வைரசின் விலங்கியல் ஆதாரம் குறித்து கண்டறிவதற்காக சர்வதேச விலங்குகள் நல அமைப்பு மற்றும் உணவு மற்றும் வேளாண் அமைப்புகளிடம் நெருங்கி பணியாற்றுமாறு சர்வதேச சுகாதார அமைப்புக்கு ஊக்கம் வழங்கியதாகவும் தெரிவித்தார்.
மேலும் பேசிய டாக்டர் ஹர்ஷ் வர்தன், “பெருந்தொற்று தயார்நிலை மற்றும் எதிர்வினைக்கான சுதந்திரமான குழு, கொவிட்-19 எதிர்வினையின் போது சர்வதேச சுகாதார விதிமுறைகள் 2005-ன் செயல்பாடுகளை ஆய்வு செய்வதற்கான குழுவின் தலைமை மற்றும் சர்வதேச சுகாதார அமைப்பின் அவசரகால திட்டத்திற்கான சுதந்திரமான ஆய்வு மற்றும் அறிவுரை குழுவின் தலைமை ஆகிய மூன்று ஆய்வு செயல்முறைகளின் கண்டறிதல்களை, எதிர்கால முடிவெடுத்தலின் போது கருத்தில் கொள்ள வேண்டும் என்றும், கண்டறிதல்களை கொள்கை மற்றும் செயல் வடிவில் மாற்றுவதற்கு உறுப்பு நாடுகள் முக்கிய பங்கேற்ற வேண்டும் என்றும் நிர்வாகக் குழு வலியுறுத்தியது,” என்றார்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
சாலை மேம்பாலங்கள் கட்டுமானம்
2021-22-ஆம் நிதியாண்டில் மகாராஷ்ட்ரா மாநிலம் மற்றும் ஜம்மு காஷ்மீர் யூனியன் பிரதேசத்தில், தேசிய நெடுஞ்சாலைகள் மீது சாலை மேம்பாலங்களை கட்டுவதற்கான ரூ.46,960.52 கோடி மதிப்பிலான மொத்தம் 80 திட்டங்களுக்கு ஒப்புதல் வழங்கப்பட்டது.
கடந்தாண்டு மற்றும் நடப்பாண்டில் மொத்தம் 80 திட்டங்களுக்கு ஒப்புதல் வழங்கப்பட்டதில், ரூ.21,288.98 கோடி மதிப்பிலான 24 திட்டங்களின் பணிகள் நடைபெற்று வருகின்றன. இந்தப் பணிகள் 2025 ஆகஸ்ட் மாதத்திற்குள் நிறைவடையும் என தெரிகிறது. எஞ்சிய 56 திட்டங்கள் ஒப்பந்தப்புள்ளி ஏலம் உள்ளிட்ட பல்வேறு நிலைகளில் உள்ளன.
மக்களவையில், மத்திய சாலைப்போக்குவரத்து மற்றும் நெடுஞ்சாலைத்துறை அமைச்சர் திரு நிதின் கட்கரி எழுத்து மூலம் அளித்த பதிலில் இத்தகவல் தெரிவிக்கப்பட்டுள்ளது
தேர்தல் ஆணையம்
தேர்தல் மற்றும் ஜனநாயகம் பற்றிய இந்திய தேர்தல் ஆணையத்தின் வருடாந்திர தேசிய கட்டுரை போட்டி: இந்திய தேர்தல் ஆணையம் தொடங்கி வைத்தது
தேர்தல் மற்றும் ஜனநாயகம் பற்றிய இந்திய தேர்தல் ஆணையத்தின் வருடாந்திர தேசிய கட்டுரை போட்டியை, இந்திய தேர்தல் ஆணையம் இன்று தொடங்கி வைத்தது. இந்த கட்டுரை போட்டியை ஜனநாயகம் மற்றும் தேர்தல் மேலாண்மை கழகம்  மற்றும் ஜிந்தால் குளோபல் சட்டப் பள்ளி , ஹரியானா சோனிபட்டில் உள்ள ஓ.பி.ஜிந்தால் குளோபல் சட்டப் பள்ளி ஆகியவை இணைந்து நடத்துகிறது.
இந்தப் போட்டி நாளை  ஆன்லைனில் தொடங்குகிறது. கட்டுரைகளை சமர்ப்பிக்க 2021 நவம்பர் 21ம் தேதி கடைசி நாள். இந்த கட்டுரை போட்டிக்கான 2 தலைப்புகள் - தலைப்பு 1: தேர்தலின் போது சமூக ஊடக ஒழுங்குமுறைகளுக்கான சட்ட அமைப்பு, தலைப்பு 2: தேர்தல் ஜனநாயகத்தை பாதுகாப்பதில் இந்திய தேர்தல் ஆணையத்தின் பங்கு. இந்த கட்டுரை போட்டியின் முக்கிய நோக்கம், சமகால ஆராய்ச்சியில் ஈடுபட சட்ட மாணவர்களை ஊக்குவிப்பதும், இந்தியாவில் தேர்தலை நிர்வகிக்கும் சட்டத்தின் புதிய பரிமாணங்களை ஆராய்வதும் ஆகும்.
இந்த கட்டுரை போட்டி ஆங்கிலம் மற்றும் இந்தியில் ஆன்லைன் மூலம் நடத்தப்படும். இந்திய சட்ட பல்கலைக்கழகங்கள்/ மையங்கள் / இந்திய பார் கவுன்சில் அங்கீகரித்த கல்லூரிகள் ஆகியவற்றில் பயிலும் மாணவர்களுக்காக இந்த கட்டுரைப் போட்டி நடத்தப்படுகிறது. இந்த கட்டுரை பிரிவுகளுக்கான பரிசுகள், முதல் பரிசு ரூ.1 லட்சத்துடன் ஈர்க்கும் வகையில் உள்ளன.
தேசிய கட்டுரை போட்டியின் முழு விவரங்கள் https://www.eciessay.org/ என்ற இணையதளத்தில் உள்ளன. இவற்றில் நாளை முதல் கட்டுரைகளை சமர்ப்பிக்கலாம்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1759917